Lav et referat af nedenstående tekst:

Tekst:
Der bliver ikke noget gensyn med EM-guldvinderen Joachim Boldsen i de danske håndboldhaller lige foreløbig. AaB-playmaker udgik otte minutter før tid af finalen mod Kroatien med en fiberskade i den samme læg, som voldte ham problemer i december. Uden at kende det nøjagtige omfang af skaden, vurderer Boldsen selv, at han er ude af spillet i nogle uger. - Det betyder vel en måned igen. Det aner jeg ikke, sagde han til Nordjyske i minutterne efter kampen. AaB's sportschef Jan Larsen ved heller ikke mere om Boldsens skade, før den senere på ugen bliver undersøgt. Men han regner ikke med at se Boldsen i aktion lige med det samme. - Det er akkurat samme skade samme sted på kroppen, og det sker endda samme sted på banen. Derfor skal vi nok regne med, at der går samme tid denne gang. Og vi bruger ham ikke, før han er helt klar, siger Jan Larsen, der også får sin slovenske stregspiller Goran Kozomara hjem fra EM med en brækket finger. Nordjyderne glæder sig trods det over det flotte danske resultat ved EM, og derfor skal Boldsen i lighed med klubbens andre EM-spillere - ud over Kozomara drejer det sig om nordmanden André Jørgensen og svenskeren Jan Lennartsson - fejres ved en højtidelighed i Aalborgparken tirsdag. Aalborg møder fredag Viborg HK på udebane i Tele 2 Ligaen. /ritzau/

Referat:
EM-helten Joachim Boldsen kommer ikke til at spille håndbold lige foreløbig. Hans fiberskade i læggen kommer efter alt at dømme til at koste en måneds pause.